**Príprava a zadanie na seminár z predmetu Obchodné právo III., LS**

*Príprava študenta na seminár spočíva v naštudovaní prednášky a príslušnej časti zákona a odporúčanej literatúry k téme, ktorá má byť precvičená daný týždeň podľa uverejnených Syláb k predmetu. Okrem iného sa žiada, aby bol študent náležite pripravený odpovedať na nasledovné otázky, príp. sa oboznámil s argumentáciou najvyššieho súdu v rozhodnutiach, ktoré má za úlohu naštudovať.*

**Téma: Distribučné zmluvy: Mandátna zmluva. Komisionárska zmluva. Zmluva o sprostredkovaní. Obchodné zastúpenie.**

1. Pani Hana Zelená, ktorá vyrába maľované bavlnené šatky pod obchodným menom Hana Zelená – maľované šatky, uzavrela so spoločnosťou HandMade, s.r.o. zmluvu, v ktorej sa spoločnosť zaviazala, že bude predávať tovar pani Zelenej, a to pod vlastným menom, avšak na účet výrobcu. Pani Zelená sa zaviazala uhradiť províziu vo výške 10% z kúpnej ceny tovaru.

Spoločnosť HandMade, s.r.o. predala 100 kusov šatiek spoločnosti Slovenské výrobky, a.s., ktorá prevádzkuje predajňu na Hlavnej 65 v Košiciach. V súlade s kúpnou zmluvu, kupujúci tovar prevzal priamo v dielni p. Zelenej. Neskôr sa ukázalo, že tovar vykazoval skryté vady. Slovenské výrobky, a.s. okamžite o tejto skutočnosti informovali pani Zelenú a požadovali zľavu z kúpnej ceny. Tá to odmietla, nakoľko nie je stranou kúpnej zmluvy. Kupujúci ale uviedol, že povinnou k úhrade nárokov zo zodpovednosti za vady môže byť iba pani Zelená, keďže šatky vyrobila a boli v jej vlastníctve, a zamestnanci spoločnosti si tovar u nej v dielni vyzdvihli.

1. *Posúďte nárok spoločnosti Slovenské výrobky, a.s. na zľavu z kúpnej ceny voči pani Zelenej. Bola by prípadná žaloba úspešná? Odpoveď zdôvodnite.*

2. Poisťovňa, a.s. uzavrela s pánom Jánom Novákom zmluvu pod názvom „Zmluva o spolupráci za účelom sprostredkovania životného poistenia“, na základe ktorej sa p. Novák zaviazal dlhodobo dojednávať a uzatvárať poistné zmluvy v mene a na účet poisťovne. Poisťovňa sa zaviazala zaplatiť obchodnému zástupcovi províziu v hodnote 500 Eur za každú uzavretú poistnú zmluvu, ktorá bude trvať minimálne 2 roky. Pán Ján Novák uzavrel s klientami v Košiciach a Prešove za prvý mesiac spolu 10 poistných zmlúv a Poisťovňa mu dohodnutú províziu uhradila. Po štyroch mesiacoch, klienti Ervín Mak a Jozef Polák, prestali opakovane uhrádzať poisťovni poistné, a poistné zmluvy zo zákona zanikli (§ 801 OZ). Poisťovňa, a.s. písomne vyzvala p. Jána Nováka, aby vyplatené provízie v hodnote 1000 Eur vrátil z dôvodu, že poistné zmluvy netrvali dva roky, a teda sa neuskutočnili v plnom rozsahu. Pán Novák sa bráni tým, že zánik poistných zmlúv nezapríčinil on, nemal tušenie, že klienti majú iné dlhy a nebudú môcť plniť svoje záväzky, a navyše, zvyšných osem poistných zmlúv naďalej trvá.

1. *Pod aký zmluvný typ by ste subsumovali zmluvu uzavretú medzi Poisťovňou, a.s. a p. Jánom Novákom?*
2. *Aký je rozdiel medzi zmluvou o sprostredkovaní a zmluvou o obchodnom zastúpení?*
3. *Posúďte nárok Poisťovne, a.s. na vrátenie už vyplatenej provízie. .*
4. *Okrem iného naštudujte: Rozsudok Súdneho dvora Európskej únie vo veci C-48/16 ERGO Poisťovňa a.s. proti Alžbete Barlíkovej zo dňa 17. mája 2017. Aké závery z neho vyplývajú?*

3. Správcovská spoločnosť Správa budov, a.s. uzavrela písomne odplatnú zmluvu s mestom Košice, podľa ktorej sa spoločnosť zaväzuje spravovať 4 budovy v majetku mesta. Budovy boli riadne v zmluve špecifikované (A, B, C, D). Spoločnosť Správa budov, a.s. uzavrela s nájomníkmi v mene mesta Košice nájomné zmluvy na nebytové priestory v budovách C a D. Mesto Košice namieta platnosť týchto zmlúv, nakoľko spoločnosť nebola k takému úkonu oprávnená, keďže ju k takému úkonu neoprávnila v zmluve ani mimo zmluvy. Spoločnosť Správa budov, a.s. odkazujúc na zmluvu s mestom uvádza, že sa podľa nej zaviazala konať v mene mesta vo veciach týkajúcich sa správy špecifikovaných domov, a preto je oprávnená uzatvárať nájomné zmluvy. Navyše, samotní nájomníci mali vedomosť o tom, k čomu sa Správa budov, a.s. v zmluve s mestom Košice zaviazala a nájomné zmluvy nenamietali.

1. *Pod aký zmluvný typ by ste subsumovali zmluvu uzavretú medzi spoločnosťou Správa budov, a.s. a mestom Košice? Svoju odpoveď zdôvodnite.*
2. *Bola spoločnosť Správa budov, a.s. na základe zmluvy s mestom Košice oprávnená uzatvárať nájomné zmluvy v mene mesta?*
3. *Sú uzavreté nájomné zmluvy pre mesto Košice záväzné?*